Tomas Pejn (engl. Thomas Paine; Tetford, 29. januar 1737 — Njujork, 8. jun 1809) je bio američki pisac i revolucionar rođen u Britaniji. Odrastao u porodici kvekera. U Ameriku je otišao 1774. i u Ratu za nezavisnost borio se na strani kolonista. Vratio se u Englesku 1789. ali pošto je optužen za izdaju pobegao je u Francusku gde je bio pristalica republikanizma. Za vreme jakobinske diktature jedva je izbegao giljotinu. Pejnov radikalizam spojio je privrženost političkoj slobodi sa snažnom verom u suverenitet naroda što je inspirisalo i liberalni republikanizam i socijalistički egalitarizam.